Binabalaw ti police regional office cordillera ti inaramid dagiti uppat a suspek a panagpalpaltog iti maysa a warehouse keeper ken maysa a negosyante sadiay Sitio Banay, Barangay Monggoc, Pidigan, Abra.
Sigun kenni police supt. davey limmong, panakangiwat ti procor, nakemmegen ti driver ti escape vehicle ti nasao a grupo ket namnamaenda a babaen iti daytoy ket mabigbig dagiti uppat pay a kakadwa daytoy.
Nabigbig ti nakemmeg a suspek a ni Raymund Vivencio Pagal, agtawen duapulo ket siyam a residente ti Barangay, Bulag East, Bantay, Ilocos Sur bayat a nabigbig dagiti biktima a da Armand Barbosa Aparri, 22 y/o a pimmusay gapu ti dunorna kenni Norby Pagal Paaño, 40 y/o, nga agpada a residente iti nakapasamakan ti insidente.
Sigun kadagiti testigo, manarimaan ti panagay-ayam dagiti biktima ken dagiti tallo pay a kakaduada ti baraha iti pagtaengan ni Paaño idi killaat a nagparang dagiti tallo a lallaki ken maysa a babae a nakasu-ot ti blue athletic uniform dagiti kapulisan ken nakaimet ti paltog sakbayda a nangideklara ti “raid”.
Maysa kadagiti suspek ti nagdamag no asino kadakuada ni Norby ket inngato ti managan Norby ti imana ken ditoy a pinalpaltogan ti gunman daytoy bayat a napaltogan ni Armand bayat ti pananggandatna a sumrek wenno tumaray iti uneg ti balay.
Dagus dagitoy a naitaray iti Seares Memorial Hospital sadiay Bangued, Abra para ti panakatamingda ngem naideklara a dead on arrival ni Armand Aparri bayat a ni Norby Paano ket naka-confine pay laeng iti pagagasan nupay addan daytoy iti nasayaat wenno natalged a kasasaad.
Narekober ti SOCO Team manipud iti crime scene ti innem a fired cartridge cases ti caliber 45, maysa a cartridge case ti cal 5.56, maysa a deformed fired bullet, maysa a bullet case fragment ken dua a fired bullet jacket fragments.
Iti agdama ket mangipatpatungpal ti Abra Police ti hot pursuit operation kontra kadagiti suspek ken deep investigation tapnu madetermina ti pakabigbigan dagitoy ken ti motibo ti nasao a pammapatay.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn